О Б Р А З Л О Ж Е Њ Е

1. УСТАВНИ ОСНОВ

Уставни основ за доношење овог закона садржан је у члану 97. тачка 8. Устава Републике Србије, којим је прописано да Република Србија уређује и обезбеђује, поред осталог, систем у области социјалног осигурања, као и у члану 123. тачка 4. којим је прописано да Влада предлаже Народној скупштини законе и друге опште акте и даје о њима мишљење кад их доноси други предлагач.

II. РАЗЛОЗИ ЗА ДОНОШЕЊЕ ЗАКОНА

Разлози за доношење овог закона садржани су у потреби организовања ефикасног

облика за обављање послова успостављања и вођења централне базе података у којој ће бити обједињене различите базе података које се воде за исте групе корисника у области социјалног осигурања - увођењем централне базе података о обвезницима доприноса за социјално осигурање, послодавцима и осигураницима, а што, између осталог, треба да обезбеди ефикаснију контролу наплате доприноса за социјално осигурање, смањење трошкова администрације и ефикасније функционисање система социјалног осигурања. Основна сврха и разлог јесте регулисање размене података у погледу уплате доприноса за обавезно социјално осигурање која је успостављена између Централног регистра и Пореске управе а која је у потпуности реализована успостављањем обједињене наплате пореза и доприноса по одбитку. Предлогом закона утврђена ја редовна месечна анализа и усаглашавање података из базе Централног регистра о обвезницима уплате доприноса - послодавцима и осигураницима у погледу уплате доприноса за обавезно социјално осигурање и обавештавање Пореска управа о свим уоченим неправилностима ради даљег поступања може се засигурно постићи висок ниво наплате доприноса за обавезно социјално осигурање и унапредити нивои извршавања законских обавеза.

Како је Централни регистар пре свега електронски вођена база података и електронски сервис који се заснива на ИТ технологијама неопходно је било обезбедити и законски основ за повезивање са другим регистрима и евиденцијама у Републици Србији како би се омогућило ефикасније и брже остваривање права и испоштовали захтеви у погледу електронске размене података државних органа, односно развоја Е - управе а све у циљу повећања ефикасности како Централног регистра тако и других органа и организација корисника података из Централног регистра.

Разлози за доношење закона јесу и неопходност свеобухватног вођења Регистра запослених, изабраних, именованих, постављених и ангажованих лица код корисника јавних средстава. С обзиром да Централни регистар представља јединствену базу података свих осигураника и осигураних лице овим законом преузимају се надлежности у погледу вођења Регистра запослених, изабраних, именованих, постављених и ангажованих лица код корисника јавних средстава а све у циљу побољшавања квалитета података, односно контроле на истим. Наиме, Централни регистар јесте електронски вођена база података заснована по високим ИТ стандардима и перформансама, те се преузимањем надлежности у погледу вођења Регистра запослених, изабраних, именованих, постављених и ангажованих лица код корисника јавних средстава обезбеђује аутоматизам у погледу уноса података као и унакрсних контрола, а све у циљу побољшања квалитета података о запослених лицима корисницима јавних средстава као бољем планирању буџетски средстава.

III. ОБЈАШЊЕЊЕ ПОЈЕДИНАЧНИХ РЕШЕЊА У ЗАКОНУ

Чл. 1-3. Предлога закона прописана је област која се уређује законом, а то је, пре свега, оснивање, органи, делатност Централног регистра као и његов однос са организацијама обавезног социјалног осигурања, органом надлежним за послове јавних прихода и другим органима и организацијама које су надлежне за регистрацију правних и физичких лица, органима који воде службене евиденције и регистре о личним статусима грађана, однос са институцијама које воде регистре о подацима који су од значаја за обвезнике уплате доприноса као и однос са други правним субјектима. Објашњено је значење појединих израза који се примењују у смислу овог закона, као и начела којима се Централни регистар руководи у обављању послова.

Чл. 4. и 5. Предлога закона прописано је оснивање, статус и седиште Централног регистра, као и средства за оснивање и рад, а све у складу са Законом о јавним службама („Службени гласник РС”, бр. 42/91, 71/94, 79/05-др.закон и 83/14-др.закон).

Чл. 6-9. Предлога закона прописано је који су органи Централног регистра, као и делокруг рада и поступак избора органа у складу са Законом о јавним службама.

Чланом 10. Предлога закона прописани су послови и делатност Централног регистра, а то су: успостављање и вођење јединствене базе података о обвезницима доприноса за обавезно социјално осигурање, осигураним лицима и корисницима права из пензијског и инвалидског осигурања; вођење регистра запослених, изабраних, именованих, постављених и ангажованих лица код корисника јавних средстава (у даљем тексту: Регистар); регистрација осигураника и осигураних лица; евиденција регистрованих обвезника доприноса на основу преузетих података од органа и организација, надлежних за регистрацију; додељивање јединственог броја обвезницима доприноса - послодавцима, осигураницима и осигураним лицима за потребе социјалног осигурања; евиденцију о основицама и уплаћеним доприносима за обавезно социјално осигурање по свим основама и периодима на које се те уплате односе; евидентирање обрађених података о обрачунатим и наплаћеним доприносима за обавезно социјално осигурање по послодавцу на месечном нивоу; евидентирање обрађених података о обрачунатим и наплаћеним доприносима за обавезно социјално осигурање по осигуранику на месечном нивоу; усаглашавање података о обвезницима доприносa и осигураним лицима којима располажу органи надлежни за послове јавних прихода, организације за обавезно социјално осигурање, други органи и организације; кoмплексну и свеобухватну анализу унетих и обрађених података у роковима предвиђеним законом и да указује надлежним органима о уоченим неправилностима; анализа унетих и обрађених података ради израде извештаја заинтересованим корисницима, у складу са законом и другим прописима; свакодневну размену обрађених података о обрачунатим и плаћеним доприносима са законом дефинисаним корисницима; обезбеђивање, у складу са законом и другим прописима, електронске повезаности са другим регистрима и базама података, који се воде у Републици Србији, а имају значаја за обвезнике доприноса, осигурана лица и кориснике права из пензијског и инвалидског осигурања.

Чланом 11. Предлога закона прописано је да Централни регистар води јединствену базу података осигураника, осигураних лица и евиденцију обвезника доприноса. Наведеном одредбом прописан је садржај јединствене базе података, начин уноса и ажурирања података о осигураницима, осигураним лицима и обвезницима доприноса

Чланом 12. Предлога закона прописан је поступак регистрације осигураника и осигураних лица у Централни регистар, који се врши подношењем јединствене пријаве у електронском облику. Такође, овим чланом прописан је и рок за подношење јединствене пријаве.

Чл. 13-15. Предлога закона прописани су начин подношења јединствене пријаве, као и обвезници подношења јединствене пријаве. Такође, прописан је начин регистрације пријаве уколико је обвезник подношења јединствене пријаве нама техничке могућности за регистрацију пријаве у електронском облику.

Чланом 16. Предлога закона прописана је обавеза Централног регистра да о поднетој јединственој пријави изда потврду, начин издавања као и садржај потврде.

Чланом 17. Предлога закона прописан је поступак регистрације јединствене пријаве уколико претходни послодавац није регистровао одјаву са осигурања.

Чланом 18. Предлога закона прописано је да је Централни регистар врши по службеној дужности одјаву са осигурања у случају смрти осигураника, односно осигураног лица на основу податка добијеног од надлежног органа.

Чл. 19-20. Предлога закона прописан је начин уноса података у јединствену пријаву као и одговорност подносиоца пријаве за тачност података унетих у јединствену пријаву као и тачност потврђених доказа на основу којих су подаци унети. Прописано је на основу којих података се врши евиденција обвезника доприноса у бази Централног регистра, а истовремено је предвиђена и обавеза органа и организација надлежних за упис правних и физичких лица, односно регистрацију лица која обављају одређену делатност да податке из регистра који воде дневно електронским путем достављају Централном регистру.

Чланом 21. Предлога закона прописано је обавеза органа који води евиденције о личном стању грађана да те податке доставља Централном регистру електронским путем, на дневном нивоу. Такође, овим чланом прописана је обавеза органа који води службену евиденцију о месту пребивалишта да те податке доставља на упит Централног регистра, електронским путем.

Чл. 22. и 23. Предлога закона утврђена је дужност Пореске управе да Централном регистру доставља ажурне податке о обрачунатим и наплаћеним доприносима за обавезно социјално осигурање физичких лица - примаоца прихода пореза по одбитку, на основу пореске пријаве за порез по одбитку као и податке о обрачунатим и плаћеним доприносима за обавезно социјално осигурање за обвезнике самосталних делатности, обвезнике који обављају пољопривредну делатност, као и посебне категорије обвезника. Централни регистар води евиденцију о основицама доприноса, обрачунатим и уплаћеним доприносима за обавезно социјално осигурање по осигуранику, по свим основама и периодима на које се те уплате односе, на основу података добијених од пореске управе.

Податке о основици, обрачунатим и плаћеним доприносима Централни регистар је дужан доставити организацијама обавезног социјалног осигурања на недељном нивоу.

Чланом 24. Предлога закона прописани је да Централни регистар за потребе социјалног осигурања и размене података између Централног регистра и корисника додељује јединствени број.

Чланом 25. Предлога закона прописано је да Централни регистар води Регистар запослених, изабраних, именованих, постављених и ангажованих лица код корисника јавних средстава, који представља скуп података о корисницима јавних средстава, података о запосленим, изабраним, именованим, постављеним и ангажованим лицима код корисника јавних средстава, као и података о примањима тих лица.

Чланом 26. Предлога закона прописана је садржина података Регистра запослених, изабраних, именованих, постављених и ангажованих лица код корисника јавних средстава, који се воде и региструју у Централном регистру.

Чланом 27. Предлога закона дато је овлашћење Влади да пропише садржину, изглед и начин достављања података из Регистра запослених, изабраних, именованих, постављених и ангажованих лица код корисника јавних средстава, на основу предлога министарства надлежног за послове финансија**.**

Чл. 28. и 29. Предлога закона прописано је да се подаци, који су унети у Централни регистар, електронски дневно обрађују, обједињују, селектују, ажурирају, чувају, да су доступни корисницима података, као и да се могу користити ради обављања послова из делатности организација повезаних у систем Централног регистра.

Чланом 30. Предлога закона прописано је да Централни регистар по извршеној анализи евидентираних, обрађених и усаглашених података из Јединствене базе у погледу уплате доприноса за обавезно социјално осигурање и уоченим неправилностима једном месечно обавештава Пореску управу, ради даљег поступања.

Чл. 31. и 32. Предлога закона прописана је могућност коришћења података из базе Централног регистра у статистичке сврхе, као и обавеза заштита података о личности у складу са законом.

Чланом 33. Предлога закона прописано је да Централни регистар у електронском облику издаје уверење о подацима из Јединствене базе као и да се на захтев осигураника уверење може издати у писаном облику у организационој јединици организације обавезног социјалног осигурања.

Чланом 34. Предлога закона прописано је да се подаци унети у Јединствену базу не могу брисати и да се чувају трајно. Такође, наведеним чланом прописан је и начин исправке и начин промене податка.

Чланом 35. Предлога закона прописана је одговорност Централног регистра за сигурност, заштиту и тајност података, обавеза да преузме мере заштите података , као и да обезбеди непрекидно функционисање информационог система, које се састоји у формирању секундарне базе података и секундарног рачунског система.

Чл. 36-38. Предлога закона прописана је обавеза сарадње и размене података између Централног регистра и корисника података из Централног регистра ради обављања послова из њиховог делокруга, као и обавеза Централног регистара да обезбеди техничке услова за њихову повезаност али и електронску повезаност са другим регистрима и базама података, који се воде у Републици. Такође, Централни регистар је обавезан да корисницима података омогући сталан и несметан приступ бази података, а пренос и коришћење података само из њихове надлежности.

Чланом 39. Предлога закона прописано је да надзор над законитошћу рада Централног регистра врши министарство надлежно за послове финансија.

Чл. 40-44. Предлога закона утврђене су новчане казне за поступање супротно одредбама овог закона, при чему је распон новчаних казни утврђен у складу са Законом о прекршајима („Службени гласник РС”, бр. 65/13, 13/16 и 98/16 ‒ др.закон).

Чланом 45. Предлога закона прописана је обавеза министарства надлежног за социјалну политику да у року од 30 дана од дана његовог ступања на снагу искњижи опрему и средства за рад из својих пословних књига, као и обавеза министарства надлежног за послове финансија да опрему и средства за рад евидентира у својим пословним књигама.

Чланом 46. Предлога закона прописано је да Централни регистар преузима послове вођења Регистра у складу са одредбама овог закона у најкасније у року годину дана од дана ступања на снагу, a најкасније до 1. јануара 2020. године.

Чланом 47. Предлога закона прописана је обавеза подносиоца јединствене пријаве да у року од годину дана од дана почетка примене Одлуке о Јединственом кодексу шифара за уношење и шифрирање података у евиденцијама у области рада („Службени гласник РС”, број 57/18) у Јединственој бази изврше ажурирање података из члана 11. став 4. тачка 1) ал. једанаеста до тринаеста овог закона.

Чланом 48. Предлога закона прописано је да даном ступања на снагу овог закона престаје да важи Закон о Регистру запослених, изабраних, именованих, постављених и ангажованих лица код корисника јавних средстава и Закон о Централном регистру обавезног социјалног осигурања.

Чланом 49. Предлога закона прописан је рок за доношење подзаконских аката на основу овог закона.

Чланом 50. Предлога закона прописано је да ће Министарство финансија - Управа за трезор прикупљене податке из Регистра запослених, изабраних, постављених и ангажованих лица у јавном сектору архивирати, по преузимању послова вођења тог регистра од стране Централног регистра.

Чланом 51. Предлога закона прописано је да Централни регистар основан Законом о Централном регистру обавезног социјалног осигурања („Службени гласник РС”, бр. 30/10, 44/14 - др. закон и 116/14) наставља са радом у складу са овлашћењима утврђеним овим законом.

Чланом 52. овог закона утврђено је његово ступање на снагу, сагласно члану 196. став 4. Устава Републике Србије.

IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђена су потребна финансијска средства Законом о буџету Републике Србије за 2018 годину („Службени гласник РС”, број 113/17) у оквиру Раздела 16 - Министарство финансија, Глава 16.8 - Установа за регистар обавезног социјалног осигурања, Функција 410, Програм 0902 - Социјална заштита, Програмска активност 0002 - Регистар обавезног социјалног осигурања.

За успостављање Регистра запослених, изабраних, именованих, постављених и ангажованих лица код корисника јавних средстава обезбеђена су средства у износу од 77.500.000,00 динара, и то на следећим апропријацијама:

- 423 - Услуге по уговору износ од 21.500.000,00 динара;

- 512 - Машине и опрема износ од 32.000.000,00 динара;

- 515 - Нематеријална имовина износ од 24.000.000,00 динара.

За успостављање Регистра запослених, изабраних, именованих, постављених и ангажованих лица код корисника јавних средстава код Централног регистра обавезног социјалног осигурања није потребно ново запошљавање нити додатно радно ангажовање лица по било ком основу.